169 Jeiunium

Nota hic primo quod Deus instituit ieiunium in paradiso sed postmodum sanctificauit illud quando ieiunauit quadraginta diebus et quadraginta noctibus, Matt. 4[:2].

Est autem triplex ieiunium: primum est corporis a cibo materiali; secundum est afflictionis a /f.50ra/ gaudio temporali; tercium est cordis a peccato mortali. Sed parum valent prima duo sine tercio. Vnde Ysai. 58[:3-6]: *Quare jejunavimus, et non aspexisti*, et sequitur, *Ecce ad lites et contentiones jejunatis*, et sequitur, *Numquid tale est jejunium quod elegi*, *dissolve colligationes impietatis*, etc. Vnde Hieronimus in *Glossa*, Deo ieiunat qui pro eius amore se macerat et quod sibi subtrahit pauperibus erogat.

¶ Antiqui patres nostri in tribus casibus ieiunaverunt: obsessi ab hostibus, vexati tribulacionibus, debilitatique infirmitatibus. Sic spiritualiter debent obsessi a demonibus. Vnde et Iudith in diebus obsidionis Betulie ieiunabat, Iudith 8[:6].

De secundo, patet Esther 4[:16] quando Aman procurauerat edictum contra Iudeos populos ieiunauit et liberatus est. Sic et nos cum tribulamur recurrere debemus ad ieiunium, Psal. [68:11]: *Operui in jejunio animam meam*, id quod operitur absconditur ne videatur.

¶ De tercio, 2 Reg. 12[:16] quando puer infirmabatur *Dauid ieiunauit.* Sic languentes peccatis debent ieiunare ad Dominum ut sanentur.

Item, nota quod illud ieiunium quod nos oportet facere ex institucione ecclesie, et si numquam peccaremur mortaliter, non est proprie satisfactorium. Quale est ieiunare in quadragesima, in vigilis sanctorum, in quatuor temporibus, in vtraque letania, sed illud ieiunium quod gratis assumitur uel per sacerdotem imponitur est satisfactorium pro culpa.

¶ Item ieiunium immoderatum et indiscretum reprobatur, De consecratione, dist. 5, [c. *Non mediocriter*]. Similiter reprobatur qui magis prefert mediocre utpote qui prefert ieiunium caritati aut vigilias sensuum integritati. Sint igitur tibi ieiunia cotidiana et mensurata, De consecracione, dist. 5, c. *Sint tibi*. Nam non nulli propter nimiam abstinenciam incurrerunt membrorum defeccionem et cordis amenciam. Ideo Paulus hortatur [1] Timotheium [4:7-8] qui multum se afflixerat et ieiuniis magis se exercere *ad pietatem*. Vnde Hieronimus, *Super Zacharias*, nec in manducando, nec in abstinendo iusticia est, sed in temperanciam sumendi quando abundancia adest. Vnde Philip. [4:12]: *Scio abundare scio penuriam pati*, Dist. 41, c. *Quod dicit*.

¶ Hic etiam nota quo ad diuersas intenciones ieiunancium quod aliquando non sunt meritorie sicut patet in isto versu:

¶ Abstinet eger, egens, cupidus, gula, simia, virtus.

Eger abstinet uel quia non potest comedere uel propter medicinam corporalem. Egens abstinet quia non habet quod comedat. Cupidus ne expendat. Gula ut postmodum auidius sumat. Simia, id est, hypocrita ut per hoc laudetur. Virtus, id est, virtuosus, ut per hoc a Domino remuneretur et quia primi parentes per esum ligni vetiti nos ad peccatum attraxerunt.

Ideo debemus per ieiunium redire cum ipsum sit magna pars penitencie. Vnde dicit Ambrosius in *Hexameron*, quod sputum hominis ieiuni interfuit serpentem. Sic ieiunium interficit serpentem spiritualem, id est, peccatum. Vnde legitur Matt. 17[:20] quod ille demoniacus non potuit curari *nisi per jejunium et orationem*. Fortis exercitus in castro forti non eicitur nisi per subtracionem alimentorum aut per fumum ignis. Primum fit per ieiunium. Secundum per oracionem sicut diabolus non eicitur de forte castro anime nisi per ieiunium et oracionem. Vnde Tob. 3[:8-10] Sara liberata est per ieiunium et oracionem a Domino diaboli Asmodei qui occiderat 7 viros suos.

Item Hieronimus *Contra Jovinianum* libro 2, Ciuitas Niniue iram Domini imminentem ieiunii ope depressit. Achab ieiunio et sacco sentenciam domui contra se mutauit.

Vide plus de ieiunio infra [in capitulo 171 Jeiunium].